PTA-rower kom sy moses teë | Maroela Media
PTA-rower kom sy moses teë
ŉ Rower is Saterdag in Pretoria doodgeskiet nadat hy en medepligtiges ŉ winkel beroof en in ŉ skietery met die polisie betrokke was.
Volgens adjudant-offisier Annabelle Middleton, ŉ polisiewoordvoerder, het twee gewapende mans omstreeks 15:30 die Ajat-supermark in Waverley, Pretoria, binnegestorm terwyl ŉ medepligtige in ŉ wegkomvoertuig buite die winkel gewag het.
“Die mans het die twee winkeleienaars aangerand, van geld en selfone beroof en van die toneel gevlug,” het Middleton gesê. “Hulle het buite die winkel in ŉ veiligheidswag vasgehardloop en hom ook aangerand voor hulle in die wegkomvoertuig gespring en weggejaag het.”
Die polisie is ontbied en hulle het die voertuig in ŉ nabygeleë woonbuurt vasgetrek. Die drie verdagtes het uit die voertuig gespring en op die polisie begin skiet. Die polisie het teruggeskiet en een verdagte noodlottig gewond.
“Een verdagte is op die toneel in hegtenis geneem en die ander verdagte het weggekom. Die polisie het beslag gelê op van die gesteelde goedere, ŉ vuurwapen asook die voertuig wat tydens die rooftog gebruik is,” het Middleton gesê.
Die twee winkeleienaars en veiligheidswag het geringe beserings opgedoen. Die Villieria-polisie het ŉ saak van gewapende roof aanhangig gemaak.
Video: Oscar maak geskiedenis by Olimpiese Spele
Man kritiek ná val by kerkbasaar